Diari Oficial de la Generalitat Valenciana


Sumari del DOGV 5789, del 20-06-2008 (2008/7649)

RESOLUCIÓ de 28 de maig 2008, de la consellera d'Agricultura, Pesca i Alimentació, per la qual s'establixen ajudes a determinats cultivadors de tomaques per a transformació en la campanya 2007/2008.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5789

Data del DOGV
:   20-06-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/7649


Data del document
:   28-05-2008

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Descriptors 

:   * ajuda pública
    * ajuda a l'agricultura
    * suport econòmic
    * llegum de fruit

RESOLUCIÓ de 28 de maig 2008, de la consellera d'Agricultura, Pesca i Alimentació, per la qual s'establixen ajudes a determinats cultivadors de tomaques per a transformació en la campanya 2007/2008. [2008/7649]  
El Reglament (CE) 2201/1996, de 28 d'octubre de 1996, del Consell, pel qual s'establix l'organització comuna de mercats en el sector dels productes transformats a base de fruites i hortalisses, establix un règim comunitari d'ajuda a les organitzacions de productors que entreguen tomaques per a la transformació, en el marc d'un contracte celebrat amb els transformadors.  
L'article 5.2 de l'esmentat reglament disposa que en cas de sobrepassar-se el llindar comunitari de transformació, l'ajuda fixada per al producte es reduirà en els estats membres on s'haja sobrepassat el llindar de transformació corresponent.  
El Reglament (CE) 104/2007, de 2 de febrer, de la Comissió, que fixa l'import de l'ajuda aplicable a les tomaques destinades a la transformació en la campanya 2007/2008, reduïx notablement l'import de l'ajuda a Espanya per a les tomaques destinades a altres tipus de transformació diferents de les tomaques pelades senceres.  
Amb la finalitat de pal·liar els efectes derivats de la important reducció a Espanya de l'ajuda a l'agricultor en l'actual campanya 2007/2008, en la reunió del Consell d'Agricultura celebrada el dia 12 de juny de 2007, es va adoptar l'acord polític, que figura com a punt número 12 del document 10980/07, de 15 de juny de 2007, del Consell de la Unió Europea, pel qual s'autoritza Espanya a concedir una ajuda nacional, amb caràcter extraordinari, de 15 milions d'euros.  
L'Orde APA/2969/2007, d'11 d'octubre, per la qual s'establixen les bases reguladores i la concessió d'una ajuda a determinats cultivadors de tomaques per a transformació en la campanya 2007/2008 (BOE núm. 246, de 13.10.2007).  
En l'esmentada orde es preveu que la gestió de l'ajuda correspon als òrgans competents de les comunitats autònomes i possibilita que estes concedisquen una altra ajuda a eixe col·lectiu amb la mateixa finalitat sempre que no supere el seu import el de l'ajuda estatal.  
Així, a la Comunitat Valenciana, es creu oportú destinar una ajuda complementària a l'estatal.  
Les ajudes establides per la present resolució, no necessiten notificació a la Comunitat Europea al no reunir els requisits de l'article 87 del Tractat Constitutiu de la Comunitat Europea, segons disposa el Decret 147/07, de 7 de setembre, del Consell, ja que estes han sigut autoritzades per l'article 43 b, del Reglament (CE) 1182/2007, de 26 de setembre de 2007, del Consell.  
L'article 47.11 del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell, exigix que en les bases reguladores de la concessió de subvencions s'indiquen la línia o línies de subvencions que les financen i l'import global màxim destinat a estes. Estos extrems depenen de la llei anual de pressupostos, en estos moments la Llei 15/2007, de 27 de desembre, de la Generalitat Valenciana, de Pressupostos, per a l'exercici 2008.  
Per això, vista la proposta de la directora general de Producció Agrària, en l'exercici de les funcions que tinc atribuïdes, resolc:  
Apartat primer  
Establir l'ajuda complementària a la regulada per l'Orde APA/2969/2007, d'acord amb les mateixes condicions i terminis als fixats en l'Orde del MAPA.  
Determinar l'import global màxim per a la resolució d'expedients de la campanya 2007/2008:  
Programa 714.20, Foment i Garantia Agrària.  
Capítol 4.   
Línia T1698.   
Import global màxim de 18.890 euros.   
Correspon:  
9.445 euros a fons de la Generalitat.  
9.445 euros a fons transferits pel MAPA.  
Apartat segon  
El règim de recursos que procedix és el recurs de reposició a interposar en el termini d'un mes, davant de la consellera, de conformitat amb allò que es disposa en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú o bé directament recurs contenciós administratiu, en el termini de dos mesos, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb allò que es disposa en els articles 10 i 46 de la Llei de Jurisdicció Contenciosa Administrativa.  
València, 28 de maig de 2008.- La consellera d'Agricultura, Pesca i Alimentació: Maritina Hernández Miñana.